Etter at han kom tilbake til Norge fra London i 1945 fikk han sentrale roller i oppbyggingen av det norske Forsvaret under den kalde krigen. Han var favoritt til å bli sjef for Etterretningstjenesten, men jobben gikk til Vilhelm Evang som ble innstilt foran ham. Han var i 1950-årene militærattaché i Stockholm og Helsingfors, og ledet siden Øst-Oppland kombinerte regiment nr. 5. I 1964 ble han general og øverstkommanderende i Midt-Norge og fra 1971 til 1974 var han landmilitær stedfortreder og Norges representant i ledelsen for NATOs nordkommando, Allied Forces Northern Europe. Han var i denne rollen den nordmannen med den høyeste stillingen i NATOs kommandostruktur.